**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti nekilnojamojo turto mokesčio (toliau – NTM) už 2017 metus lengvatą UAB ,,FRIEDRICHO PASAŽAS“ (kodas 140766513), vykdančiai Klaipėdos miesto istorinėje dalyje veiklą, skatinančią turizmą: mažų parduotuvių, mažų kavinių, kepyklėlių ir sanitarinių mazgų, atitinkančių higienos normas, viešas paslaugas.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatos suteikimo juridiniam asmeniui, Klaipėdos miesto istorinėje dalyje vykdančiam veiklą, skatinančią turizmą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš juridinio asmens gautas prašymas suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2013 m. rugsėjo 25 d. sprendimu Nr. T2–225, 2014 m. rugsėjo 15 d. sprendimu Nr. T2-191, 2016 m. kovo 31 d. sprendimu Nr. T2-71) patvirtintų NTM lengvatų teikimo tvarkų aprašų nuostatomis.

Išnagrinėjus mokesčio mokėtojo pateiktą prašymą ir dokumentus, gavus Tarptautinių ryšių ir ekonominės plėtros skyriaus, Apskaitos skyriaus ir VšĮ „Klaipėdos turizmo ir kultūros informacijos centras“ išvadas dėl mokesčio mokėtojo tvarkos apraše numatytų reikalavimų NTM lengvatai gauti atitikimo, lengvata UAB „FRIEDRICHO PASAŽAS“ suteiktina, vadovaujantis Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.5.1. p. (mažų parduotuvių veikla, adresu Tiltų g. 26 ir 26A, Klaipėda), 2.5.2. p. (mažų kavinių veikla, adresu Tiltų g. 26A, Klaipėda), 2.5.3. p. (kepyklėlių veikla, adresu Tiltų g. 26A, Klaipėda) ir 2.5.8. p. (sanitarinių mazgų, atitinkančių higienos normas, viešas paslaugų teikimas, adresu Tiltų g. 26A, Klaipėda).

**3. Kokių rezultatų laukiama.**

UAB „FRIEDRICHO PASAŽAS“, vykdančiai Klaipėdos miesto istorinėje dalyje veiklą, skatinančią turizmą, būtų suteikta mokestinė lengvata, tuo skatinant vystomą veiklą.

**4. Sprendimo projekto rengimo metu gauti specialistų vertinimai.**

Tarptautinių ryšių ir ekonominės plėtros skyrius pateikė informaciją, kad UAB „FRIEDRICHO PASAŽAS“ vykdoma veikla atitinka tvarkos aprašo reikalavimus.

Apskaitos skyriaus duomenimis UAB „FRIEDRICHO PASAŽAS“ pradelstų mokėtinų sumų į Klaipėdos miesto savivaldybės biudžeto sąskaitą neturi.

VšĮ „Klaipėdos turizmo ir kultūros informacijos centras“ pateikė informaciją, kad UAB „FRIEDRICHO PASAŽAS“ teikiamos viešos sanitarinių mazgų paslaugos atitinka tvarkos aprašo reikalavimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

UAB „FRIEDRICHO PASAŽAS“ kartu su prašymu pateiktos NTM už 2017 metus deklaracijos duomenimis, kuri priimta Klaipėdos apskrities VMI, deklaravo 16955,00 Eur NTM sumą.

Už pastatą – parduotuvę-vyninę, adresu Tiltų g. 26A (bendras plotas 62,76 kv. m), kuris naudojamas mažos kavinės veiklai, apskaičiuota ir deklaruota nekilnojamojo turto mokesčio suma – 543,20 Eur (mokestinė turto vertė 67900,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 50 proc. deklaruoto NTM sumos, t.y. **271,60 Eur.**

Už pastatą – šilumos mazgą su pagalbinėmis patalpomis, adresu Tiltų g. 26A (bendras plotas 24,34 kv. m), kuris naudojamas kepyklėlės veiklai, apskaičiuota ir deklaruota nekilnojamojo turto mokesčio suma – 96,00 Eur (mokestinė turto vertė 12000,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 50 proc. deklaruoto NTM sumos, t.y. **48,00 Eur.**

Už pastatą – parduotuvę, adresu Tiltų g. 26A (bendras plotas 60,29 kv. m), kuris naudojamas mažos parduotuvės veiklai, apskaičiuota ir deklaruota nekilnojamojo turto mokesčio suma – 520,00 Eur (mokestinė turto vertė 65000,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 50 proc. deklaruoto NTM sumos, t.y. **260,00 Eur.**

Už pastatą – parduotuvę, adresu Tiltų g. 26A (bendras plotas 71,62 kv. m), kuris naudojamas mažos kavinės veiklai, apskaičiuota ir deklaruota nekilnojamojo turto mokesčio suma – 576,80 Eur (mokestinė turto vertė 72100,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 50 proc. deklaruoto NTM sumos, t.y. **288,40 Eur.**

Už negyvenamąją patalpą – parduotuvę, adresu Tiltų g. 26 (bendras plotas 67,48 kv. m), kuris naudojamas mažos parduotuvės veiklai, apskaičiuota ir deklaruota nekilnojamojo turto mokesčio suma – 572,00 Eur (mokestinė turto vertė 71500,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 50 proc. deklaruoto NTM sumos, t.y. **286,00 Eur.**

Už pastatą – restoraną, adresu Tiltų g. 26A (bendras plotas 309,69 kv. m), kuriame teikiamos sanitarinių mazgų viešos paslaugos, apskaičiuota ir deklaruota nekilnojamojo turto mokesčio suma – 2072,00 Eur (mokestinė turto vertė 259000,00 Eur x 0,8 proc.). Vadovaujantis tvarkos aprašo 4.3. punktu, lengvatos dydis – **174,00 Eur.**

Už pastatą – parduotuvę su mini baru, adresu Tiltų g. 26A (bendras plotas 145,11 kv. m), kuriame teikiamos sanitarinių mazgų viešos paslaugos, apskaičiuota ir deklaruota nekilnojamojo turto mokesčio suma – 1288,00 Eur (mokestinė turto vertė 161000,00 Eur x 0,8 proc.). Vadovaujantis tvarkos aprašo 4.3. punktu, lengvatos dydis – **174,00 Eur.**

Už pastatą – kavinę-barą, adresu Tiltų g. 26A (bendras plotas 146,02 kv. m), kuriame teikiamos sanitarinių mazgų viešos paslaugos, apskaičiuota ir deklaruota nekilnojamojo turto mokesčio suma – 1328,00 Eur (mokestinė turto vertė 166000,00 Eur x 0,8 proc.). Vadovaujantis tvarkos aprašo 4.3. punktu, lengvatos dydis – **174,00 Eur.**

**6. Lėšų poreikis sprendimo įgyvendinimui.**

Pagal šį tarybos sprendimą dėl UAB „FRIEDRICHO PASAŽAS“ suteiktos nekilnojamojo turto mokesčio lengvatos Klaipėdos miesto savivaldybė į biudžetą negaus **1 676 Eur** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – galimybė mažinti mokestinę naštą ir vystyti Klaipėdos miesto istorinėje dalyje vykdomą veiklą, skatinančią turizmą. Neigiamos pasekmės nurodytos šio aiškinamojo rašto 6 dalyje.

PRIDEDAMA:

1. UAB „FRIEDRICHO PASAŽAS“ 2018-04-19 prašymas ir 2018-11-14 patikslinantis raštas, 2 lapai;
2. VšĮ „Klaipėdos turizmo ir kultūros informacijos centras“, Apskaitos skyriaus ir Tarptautinių ryšių ir ekonominės plėtros skyriaus išvados, 3 lapai.

Mokesčių skyriaus vedėja Kristina Petraitienė